《赵元达妇孕不育后数日其犹子生一女子二子皆有戚戚之色戏作此诗开之》
宋代·饶节

十年不见陈惊座，二子相逢心亦可。高帝子孙果隆准，杜陵先生岂欺我。

甘陵夫子孕不育，世无元化操五毒。乳医袖手辄寤生，不药而喜神所福。

君家阿济颐未髯，颇恨生子不生男。人间久乏古烈女，世上多叹吾儿凡。

应当有子问贤否，弄璋弄瓦诗人口。木兰买马替爷征，班昭嗣兄成汉表。

人生得此二子者，安用痴儿闹昏晓。况君各自富春秋，有女如玉方好逑。

必欲商瞿有男子，殷勤更问东家丘。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。